Rettens kendelse af 14. maj 2025 – Deutsche Kreditbank mod Afviklingsinstansen (Ex ante-bidrag for 2020)
(Sag T-419/20) 1
(Den Økonomiske og Monetære Union – bankunion – den fælles afviklingsmekanisme for kreditinstitutter og visse investeringsselskaber (SRM) – Den Fælles Afviklingsfond (Afviklingsfonden) – Afviklingsinstansens afgørelse om beregning af ex ante-bidrag for 2020 – artikel 70, stk. 2, i forordning (EU) nr. 806/2014 – åbenbart, at søgsmålet skal tages til følge – tidsmæssig begrænsning af kendelsens retsvirkninger)
Processprog: tysk
Parter
Sagsøger: Deutsche Kreditbank AG (Berlin, Tyskland) (ved advokaterne H. Berger og M. Weber)
Sagsøgt: Den Fælles Afviklingsinstans (Afviklingsinstansen) (ved T. Wittenberg og D. Ceran, som befuldmægtigede, bistået af advokaterne H.-G. Kamann, V. Wettner og F. Louis)
Intervenient til støtte for sagsøgte: Europa-Kommissionen (ved D. Triantafyllou og A. Steiblytė, som befuldmægtigede)
Sagens genstand
Med søgsmålet anlagt i henhold til artikel 263 TEUF har sagsøgeren nedlagt påstand om annullation af afgørelse SRB/ES/2022/80 truffet af Den Fælles Afviklingsinstans (Afviklingsinstansen) den 7. december 2022 om tilbagetrækning af Afviklingsinstansens afgørelse SRB/ES/2020/24 af 15. april 2020 om beregning af ex ante-bidrag for 2020 til Den Fælles Afviklingsfond (Afviklingsfonden), for så vidt som den vedrører de institutter, der er nævnt i bilag I til denne afgørelse, og på ny beregner disse institutters ex ante-bidrag for 2020 til Afviklingsfonden, for så vidt som den vedrører sagsøgeren.
Konklusion
Afgørelse SRB/ES/2022/80 truffet af Den Fælles Afviklingsinstans (Afviklingsinstansen) den 7. december 2022 om beregning af ex ante-bidrag for 2020 til Den Fælles Afviklingsfond (Afviklingsfonden) annulleres, for så vidt som den vedrører Deutsche Kreditbank AG.
Virkningerne af afgørelse SRB/ES/2022/80 opretholdes, for så vidt som den vedrører Deutsche Kreditbank, indtil Afviklingsinstansen har truffet de nødvendige foranstaltninger til opfyldelse af nærværende kendelse, og dette inden for en rimelig frist, som ikke kan overstige seks måneder regnet fra den dag, hvor nærværende kendelse bliver endelig.
Afviklingsinstansen bærer sine egne omkostninger og betaler de af Deutsche Kreditbank afholdte omkostninger.
Europa-Kommissionen bærer sine egne omkostninger.
____________
1 EUT C 279 af 24.8.2020.